Document ID: 32006D0557

KOMISSION PÄÄTÖS,
tehty 8 päivänä elokuuta 2006,
Venäjän federaatiosta peräisin olevan kaliumkloridin tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä tehdyn komission päätöksen 2005/802/EY muuttamisesta
(2006/557/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 8 artiklan,
on kuullut neuvoa-antavaa komiteaa,
sekä katsoo seuraavaa:
(1)
Neuvosto otti asetuksella (ETY) N:o 3068/92 (2), jäljempänä ’alkuperäinen asetus’, käyttöön lopulliset polkumyyntitullit muun muassa Valko-Venäjältä ja Venäjältä peräisin olevan kaliumkloridin, jäljempänä ’potaska’ tai ’tarkasteltavana oleva tuote’, tuonnissa.
(2)
Perusasetuksen 11 artiklan 2 kohdan mukaisesti suoritetun toimenpiteiden voimassaolon päättymistä koskevan tarkastelun ja 11 artiklan 3 kohdan mukaisesti suoritetun välivaiheen tarkastelun, jäljempänä ’edellinen tutkimus’, jälkeen neuvosto päätti asetuksella (EY) N:o 969/2000 (3) pitää voimassa edellä mainitut toimenpiteet ja muutti toimenpiteiden muotoa. Toimenpiteet otettiin käyttöön potaskan luokan ja laadun mukaan euroina ilmaistuna kiinteänä määränä.
(3)
Neuvosto vapautti asetuksella (EY) N:o 992/2004 (4) Euroopan unioniin 1 päivänä toukokuuta 2004 liittyneisiin jäsenvaltioihin, jäljempänä ’kymmenen jäsenvaltiota’, suuntautuvan erityisten sitoumustarjousten, jäljempänä ’laajentumissitoumukset’, mukaisen tuonnin polkumyyntitulleista ja antoi komissiolle luvan hyväksyä kyseiset laajentumissitoumukset. Tämän perusteella ja perusasetuksen 8 artiklan, 11 artiklan 3 kohdan, 21 artiklan ja 22 artiklan c alakohdan mukaisesti komissio hyväksyi asetuksella (EY) N:o 1002/2004 (5) laajentumissitoumukset i) Valko-Venäjällä toimivalta vientiä harjoittavalta tuottajalta yhdessä Itävallassa, Liettuassa ja Venäjällä sijaitsevien yritysten kanssa, ii) Venäjällä toimivalta vientiä harjoittavalta tuottajalta yhdessä Venäjällä ja Itävallassa sijaitsevien yritysten kanssa ja iii) Venäjällä toimivalta vientiä harjoittavalta tuottajalta yhdessä yrityksen kanssa, joka sitoumuksen hyväksymisajankohtana sijaitsi Kyproksella.
(4)
Komissio hyväksyi asetuksella (EY) N:o 858/2005 (6) uudet sitoumukset edellä mainituilta vientiä harjoittavilta tuottajilta 13 päivään huhtikuuta 2006 asti.
(5)
Perusasetuksen 11 artiklan 3 kohdan mukaisten kahden erillisen osittaisen välivaiheen tarkastelun, jotka pantiin vireille venäläisten vientiä harjoittavien tuottajien JSC Silvinitin ja JSC Uralkalin pyynnöstä, jälkeen neuvosto muutti asetuksella (EY) N:o 1891/2005 asetusta (ETY) N:o 3068/92 korvaamalla kiinteät tullit yhdellä arvotullilla venäläisten yritysten valmistamien kaikkien potaskalajien osalta. Komissio hyväksyi päätöksellä 2005/802/EY (7) JSC Silvinitin ja JSC Uralkalin tarjoamat sitoumukset. Kyseisenä ajankohtana JSC Silvinitillä oli yksinmyyntioikeuden omaava jälleenmyyjä, joka oli Moskovaan sijoittautunut JSC International Potash Company, ja JSC Silvinit tarjosi sitoumuksen yhdessä kyseisen yrityksen kanssa.
(6)
JSC Silvinit ilmoitti komissiolle tammikuussa 2006, että se halusi muuttaa myyntikanaviaan yhteisöön ja lisätä jälleenmyyjiinsä Itävallan Wienissä sijaitsevan Polyfer Handels GmbH:n. JSC Silvinit pyysi, että päätöksen 2005/802/EY kyseiset säännökset muutetaan tämän muutoksen huomioon ottamiseksi. Tämän vuoksi JSC Silvinit on yhdessä JSC International Potash Companyn ja Polyfer Handels GmbH:n kanssa tarjonnut tarkistettua sitoumusta.
(7)
Tässä yhteydessä pääteltiin, että Polyfer Handels GmbH:n lisääminen JSC Silvinitin myyntikanaviin ei vaikuttanut sitoumuksen tehokkaan seurannan toimivuuteen.
(8)
Edellä esitetyn perusteella katsottiin aiheelliseksi muuttaa päätöksen 2005/802/EY artiklaosaa,
ON PÄÄTTÄNYT SEURAAVAA:
1 artikla
Korvataan päätöksen 2005/802/EY 1 artikla seuraavasti:
”1 artikla
Hyväksytään jäljempänä mainittujen vientiä harjoittavien tuottajien ja yritysten Venäjän federaatiosta peräisin olevan kaliumkloridin tuontia koskevan polkumyynnin vastaisen menettelyn yhteydessä tarjoamat sitoumukset:
Maa
Yritys
Taric-lisäkoodi
Venäjän federaatio
Tuottaja JSC Silvinit, Solikamsk, Venäjä, ja myyjä JSC International Potash Company, Moskova, Venäjä, tai Polyfer Handels GmbH, Wien, Itävalta; ostaja tuojana toimiva ensimmäinen riippumaton asiakas yhteisössä
A695
Venäjän federaatio
Tuottaja ja myyjä JSC Uralkali, Berezniki, Venäjä, tai tuottaja JSC Uralkali, Berezniki, Venäjä, ja myyjä Uralkali Trading SA, Geneve, Sveitsi; ostaja tuojana toimiva ensimmäinen riippumaton asiakas yhteisössä
A520”
2 artikla
Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tehty Brysselissä 8 päivänä elokuuta 2006.

Labels: 18
4
1